ดาวโจนส์ลบ 61.23 จุด
ดัชนีดาวโจนส์ตลาดหุ้นนิวยอร์กปิดลบ ตลาดจับตาผลโหวตรัฐสภากรีซ
30 ต.ค. 2565

ดัชนีดาวโจนส์ตลาดหุ้นนิวยอร์กปิดลบ ตลาดจับตาผลโหวตรัฐสภากรีซ
ดัชนีเฉลี่ยอุตสาหกรรมดาวโจนส์ปิดลบ 61.23 จุด หรือ 0.51% แตะที่ 11,983.24 จุด ดัชนี S&amp;P 500 ลดลง 7.92 จุด หรือ 0.63% ปิดที่ 1,253.23 จุด และดัชนี Nasdaq ร่วงลง 11.82 จุด หรือ 0.44% ปิดที่ 2,686.15 จุด
ตลอดสัปดาห์ตั้งแต่วันจันทร์จนถึงวันศุกร์ที่ 4 พ.ย.นั้น ดัชนีดาวโจนส์ปรับตัวลงทั้งสิ้น 2.03% ดัชนี S&amp;P 500 ปรับตัวลง 2.48% และดัชนี Nasdaq ร่วงลง 1.86%
นักลงทุนกังวลว่านายกรัฐมนตรีปาปันเดรอูของกรีซจะเผชิญกับการลงมติไม่ไว้วางใจ หลังจากที่เขาเสนอแผนการจัดทำประชามติเกี่ยวกับมาตรการช่วยเหลือจากสหภาพยุโรป (อียู) โดยคาดว่าการลงมติดังกล่าวจะมีขึ้นในเวลาเที่ยงคืนวันที่ 4 พ.ย.ตามเวลาท้องถิ่น หรือเวลาประมาณ 05.00 น.ของวันที่ 5 พ.ย.ตามเวลาไทย
ทั้งนี้ เนื่องจากมีส.ส.พรรคร่วมรัฐบาลที่ไม่เห็นด้วยกับการทำประชามติ จึงทำให้คะแนนเสียงข้างมากของนายปาปันเดรอูลดลงจนถึงจุดที่ว่าหากมีส.ส.รัฐบาลแปรพักตร์ 1 หรือ 2 เสียง ก็อาจจะทำให้เขาพ่ายแพ้การลงมติในสภา โดยพรรค PASOK มีสมาชิก 152 คนในรัฐสภา แต่นางเอวา ไคลี ส.ส.พรรค PASOK เปิดเผยว่า ตราบใดที่เธอยังเป็นสมาชิกพรรค  เธอจะไม่ลงมติไว้วางใจรัฐบาล ซึ่งหมายความว่านายปาปันเดรอูอาจจะมีเสียงสนับสนุนจากพรรคของเขาเพียง 151 เสียงเท่านั้น
อย่างไรก็ตาม ตลาดหุ้นนิวยอร์กปรับตัวลงในกรอบที่จำกัด เนื่องจากตลาดได้แรงหนุนในระหว่างวัน หลังจากกระทรวงแรงงานสหรัฐเปิดเผยว่า ตัวเลขจ้างงานนอกภาคการเกษตรเดือนต.ค.ปรับตัวเพิ่มขึ้น 80,000 ตำแหน่ง ซึ่งเป็นการเพิ่มขึ้นติดต่อกัน 13 เดือน ขณะที่อัตราว่างงานดือนต.ค.ปรับตัวลดลงมาอยู่ที่ระดับ 9% จากระดับ 9.1% ของเดือนก.ย. ซึ่งเป็นการปรับตัวลงครั้งแรกนับตั้งแต่เดือนก.ค.ที่ผ่านมา